BCH วิ่งฉิว 4% ทุบสถิติ “ออลไทม์ไฮ” โบรกฯชี้กำไรปี 61 โต 26% แนะซื้อเป้า 19.10 บ.
BCH วิ่งฉิว 4% ทุบสถิติ "ออลไทม์ไฮ" โบรกฯชี้กำไรปี 61 โต 26% แนะซื้อเป้า 19.10 บ. ล่าสุด ณ เวลา 15.23 น. อยู่ที่ระดับ 17.30 บาท เพิ่มขึ้น 0.60 บาท หรือ 3.59% สูงสุดที่ระดับ 17.40 บาท ต่ำสุดที่ระดับ 16.70 บาท มูลค่าการซื้อขาย 535.36 ล้านบาท 
20 มี.ค. 2561

ผู้สื่อข่าวรายงานว่า ราคาหุ้น บริษัท บางกอก เชน ฮอสปิทอล จำกัด (มหาชน) หรือ BCH ณ เวลา 15.23 น. อยู่ที่ระดับ 17.30 บาท เพิ่มขึ้น 0.60 บาท หรือ 3.59% สูงสุดที่ระดับ 17.40 บาท ต่ำสุดที่ระดับ 16.70 บาท มูลค่าการซื้อขาย 535.36 ล้านบาท โดยราคาหุ้นปรับตัวขึ้นทำสถิติสูงสุดตั้งแต่เข้าซื้อขายในตลาดหลักทรัพย์เมื่อวันที่ 10 พ.ย. 47

ด้าน บล.ฟิลลิป (ประเทศไทย) ประเมินแนวโน้มปี 61 คาดการดำเนินงานจะปรับตัวดีกว่าประเมินก่อนหน้า โดยในกลุ่มลูกค้าเงินสด คาดจะมีผู้มาเข้าใช้บริการสูงขึ้นกว่าช่วงเดียวกันของปีก่อน ซึ่งมาจากการขยาย Capacity ในช่วงก่อน เช่น Renovate ในรพ. 6 แห่ง, Rebrand รพ.เกษมราษฎร์รัตนาธิเบศร์เดิมเป็น รพ.เกษมราษฎร์อินเตอร์เนชั่นแนล (รับเฉพาะลูกค้าเงินสด) และ Rebrand รพ.การุณเวชรัตนาธิเบศร์ เป็น รพ.เกษมราษฎร์รัตนาธิเบศร์ใหม่ และจากอัพเกรดคลินิกแม่สาย เป็นรพ.ขนาด 30 เตียง (เปิดให้บริการในเดือน ก.พ. 61) รวมทั้งการขยายเพิ่มศูนย์การแพทย์และศูนย์แพทย์เฉพาะทางต่างๆ
อีกทั้งในปีนี้คาดจะมีการระบาดของโรคที่สูงกว่าปีก่อน ด้านกลุ่มลูกค้าประกันสังคม คาดจะรับอานิสงค์จากรับรู้ค่ารักษาประกันสังคมใหม่เข้ามาเต็มปี ขณะที่มีจำนวนผู้ประกันตนในปัจจุบัน (1 มี.ค. 61) อยู่ที่ 7.8 แสนราย ทว่าคาดจะทยอยเพิ่มเป็น 8.10 แสนราย ส่วนรพ. WMH เชื่อจะปรับตัวดีต่อเนื่อง คาดจะมีการดำเนินขาดทุนที่เพียง 10-20 ล้านบาท จากทั้งปี 60 ขาดทุน 113 ล้านบาท
โดยส่วนหนึ่งคาดเป็นผลจากการให้บริการศูนย์แพทย์เฉพาะทาง อาทิ ศูนย์รักษาแผลเบาหวานที่เท้า, ศูนย์เวชศาสตร์ชะลอวัย, ศูนย์ศัลยกรรมความงาม ฯลฯ รวมทั้งทำการตลาดต่อเนื่อง ทำให้ทางฝ่ายปรับสมมติฐานรายได้กิจการรพ.ปี 61 ขึ้นเป็น 8,158 ล้านบาท เพิ่มขึ้น 12.5% จากปีก่อน และปรับกำไรปี 61 ขึ้นที่ 1,152 ล้านบาท เพิ่ม 25.6% จากปีก่อน
อย่างไรก็ตาม ทางฝ่ายยังคงคำแนะนำ “ซื้อ” ในราคาพื้นฐานปี 61 อยู่ที่ 19.10 บาท เนื่องจากมองว่าการดำเนินงานในปีนี้จะขยายตัวสูงกว่าปีก่อนหน้า